Universis presentes litteras inspecturis, G[uido], Dei gratia Lingonensis episcopus, salutem in Domino sempiternam. Noveritis quod cum jus patronatus ecclesie parrochialis de Castrovillano, nostre dyocesis, ad capitulum capelle ejusdem loci pertinere disnoscatur (sic), dicti [decanus et] capitulum nobis humiliter supplicaverunt quod cum fructus et proventus suarum prebendarum de novo constructarum tenues sint et exiles, ita quod de eis non possint commode sustentari, nos eisdem concedere curaremus, ut fructus et proventus predicte parrochie in usus cedant proprios, et inter ipsos pro augmentatione suarum prebendarum equaliter dividantur, et unum de eorum collegio ad jam dictam ecclesiam valeant presentare dum vacabit, qui congruam habeat portionem. Nos vero eorum supplicationibus inclinati, communi utilitate considerata, ac eorum necessitate pensata, eorum petitioni duximus annuendum, concedentes eisdem ut unum de eorum collegio ad jam dictam ecclesiam valeant presentare, dummodo sit persona ydonea, et in ea congruam percipiat portionem dicto presentato ab ipsis canonicis assignandam, de qua possit commode sustentari, fructusque residui inter alios equaliter dividantur pro augmentatione suarum prebendarum; in illo presentato per nos vel per successores nostros, qui pro tempore fuerint instituti, omnimodam jurisdictionem penitus retinentes. Nos autem, Otho, decanus et capitulum Lingonense predicte concessioni auctoritatem nostram interponimus, consensum expressum prebendo eidem penitus et assensum. In cujus rei testimonium sigillum nostrum una cum sigillo reverendi patris G., Dei gratia Lingonensis episcopi, presentibus litteris duximus apponendum. Datum et actum anno Domini Mº CCº sexagesimo quinto, mense julio. (Trace de deux sceaux.)